新揭州學扁鄉人求賦
作者：陳著
朝代：宋

paragraphs: 芹水揚新波，杏壇敷新陰。
春風年年事，迺有春如今。
薰薰禮義香，洋洋弦誦音。
但看此身貴，遐不在玉金。
疇昔豈□夢，足縶口就瘖。
風雨魑魅多，一坎幾千尋。
文明應奎壁，杲杲白日臨。
綆之濯清泠，鼓之起埋沈。
犂鋤彼自分，丕我以佩衿。
花封肇魚符，儒庠視泮林。
筮吉更扁揭，籀法何嚴森。
正氣護宮牆，精光貫書琴。
賢侯蒞落成，寮寀分盍簪。
慇懃公堂酒，再拜奉一斟。
願言壽斯文，師友相規箴。
道腴養斯豐，學深浚斯深。
厎柱既有在，狂瀾可能淫。
庶爲鄒魯國，不負孔孟心。